google/wiki40b huggingface dataset:
Fredrik Semb Berge

Karriere

Semb Berge spilte aldersbestemt fotball i Storm og gikk til Odd i 2005. 4. oktober 2008 fikk han sin debut for Odds A-lag mot Hønefoss. Han fikk totalt tre kamper i løpet av 2008-sesongen. I den påfølgende sesongen spilte han fem kamper i Eliteserien, samt fem kamper i cupen, der han i kvartfinalen mot Brann scoret sitt første mål for Odd. Hans første seriescoring kom i Odds 2-0-seier hjemme mot Strømsgodset 26. juli 2010. 
30. juni 2014 ble Semb Berge solgt til Brøndby sammen med Elbasan Rashani for en overgangssum på 10 millioner NOK. Han skrev under en fireårskontrakt med den danske klubben.  Etter en periode i Brøndby med skader og lite spilletid, ble Semb Berge utlånt til Molde FK.  
Semb Berge sin overgang til Molde FK i februar 2015 skapte sterke reaksjoner i Telemark. Semb Berge fikk noe tillit i første halvdel av sesongen, men når Tor Ole Skullerud fikk sparken, ble det betydelig mindre spilletid. Molde FK sin nye trener, Ole Gunnar Solskjær ønsket Semb Berge med videre, men han takket nei. 
11. januar 2016 kom han hjem til Skien, og underskrev en tre år lang kontrakt for Odd. Overgangssummen lå på rundt 3 millioner NOK. Dette er den tredje største overgangssummen Odd har betalt for en spiller

Landslag

Semb Berge har totalt 16 aldersbestemte landskamper. Han debuterte for det norske U21-landslaget mot Finland 2. juni 2010. 
Den 8. januar 2013 fikk han sin debut på A-landslaget i en privatlandskamp mot Sør-Afrika, en kamp Norge vant 1-0. Landslagssjef Egil Olsen uttalte at Berge var en positiv overraskelse for laget.
Helikopterulykken i Alta

Begravelser av de omkomne

Hundrevis av biler deltok i kortesjen da de fem passasjerene som omkom i ulykken ble fraktet fra Tromsø til Alta. De ble begravet 10.–13. september 2019. Piloten ble fraktet til Sverige 25. september.
Eysteinn Ásgrímsson

Diktet Lilja

Tittelen Lilja er en referanse til renhet og jomfru Maria, som liljen symboliserer i kristen ikonografi. Det har en svært sterk komposisjon og et puristisk språk; Eysteinn unngikk så langt han kunne både kenninger og låneord.
Skaldetradisjonen brukte for en stor del komplekse formelle aspekter, blant annet allitterasjon og fletting av ord og fraseposisjoner, et avansert system for metaforer og strenge metriske regler. Det er bare den metriske tradisjonen som ble brukt av Eysteinn i hans dikt. Han valgt ikke det vanlige meteret dróttkvætt, men i stedet hrynhent. Hovedforskjellen mellom de to er at hrynhent har åtte stavelser i en strofe, mens dróttkvætt har seks. Valget av meter har blitt tolket til å være tilknyttet prekentradisjonen, med en bredere ordstrøm enn det som var vanlig i skaldediktningen.
Skaldediktningens kompliserte syntaktiske og semantiske konstruksjoner unngås helt; i stedet følger han et kristent ideal om claritas slik blant annet Thomas Aquinas anbefalte. 
Verket viser at Eysteinn var en dypt religiøs mann med en sterk forståelse for menneskets behov og forhold til Gud, slik dette ble forstått i hans samtid.
Norsk gjendikting ved Fredrik Paasche, 1915, og ved Knut Ødegård, 1980. Lilja kom i 1995 med på Trond Berg Eriksens liste i Nordmenns nistepakke, et alternativ til Norges litterære kanon.
Fylkesvei 2622

Fylkesvei 2622 går mellom Nyborg i Sel og Åsen i Vågå. Veien er 3,8 km lang.
Frem til 2019 hadde veien betegnelsen Fv439.
Fiskumfossen

Fossen som tusenårssted

Sammen med Formofoss og Tømmeråsfoss er Fiskumfoss Grong kommunes tusenårssted.
Speiderloven

Endringer i speiderloven

I april 2016 ble de to speiderorganisasjonene i Norge, Norges KFUK-KFUM Speidere og Norges speiderforbund, enige om at de skulle ha hver sin speiderlov. Det er første gang i Norge i nyere tid at de to speiderforbundene ikke har hatt samme speiderlov. Dette ble bestemt etter en lang prosess i begge forbund, der speidere fra alle organisasjonsnivåer fikk komme med innspill.
Steppeklima

Steppeklima (BS) beskriver hovedsakelig klimasoner utenfor arktiske strøk som har en lav årlig nedbørsnormal (200–400 mm) og som i hovedsak har vegetasjon i form av småskog og kort gress.
Köppens klimaklassifisering beskriver klimaet på steppene (BS) som området mellom ørkenområdene (BW) og de fuktigere klimaområdene hvor en kan drive jordbruk. I tillegg har man krav til temperatur og årstidsvariasjon i nedbør, slik at steppeklima ikke gjelder for de store skogsområdene i Canada og Sibir. Grenseverdien for nedbør finner man ved å multiplisere den årlige middeltemperaturen i °C med 20, og så legge til 280 om 70 % eller mer av den totale nedbøren kommer i det halvåret sola står høyest på himmelen (april–september på nordlige halvkule, oktober–mars på den sørlige), eller legge til 140 om 30–70 % av den totale nedbøren kommer i denne perioden, eller 0 om mindre enn 30 % av den totale nedbøren kommer i denne perioden. Hvis den totale nedbøren er mindre enn grenseverdien, men mer enn halvparten av grenseverdien blir klimaet klassifisert som steppeklima.
Møre-ekspressen

Møre-ekspressen er navnet på ekspressbussruta Ulsteinvik – Ørsta – Volda – Stryn – Oslo. Ruta var opprinnelig en del av NOR-WAY Bussekspress' rutenett med rutenummer 145, men ble 1. mai 2013 en del av Nettbuss express med rutenummer NX145. 4. januar 2016 ble rutenummeret endret til NX146, mens det i forbindelse med omprofileringen til Vy express er VY146 fra 24. april 2019. Ruta kjøres av Vy Buss med dobbeltdekkere av merket Setra.

Historie

Møre-ekspressen ble startet som en nattrute mellom Søre Sunnmøre og Oslo høsten 1993 av busselskapet Mørebil. Ruta var en del av NOR-WAY Bussekspress' rutenett, hvor den hadde rutenummer 145. I tillegg fantes den med rutenummer 146 med Ålesund som destinasjon, men kun som en rute sammenlappet av rute 145, rute 147 (Nordfjordekspressen) og diverse lokalruter med bussbytte i Stryn.
Fra 2005 ble selskapet en del av Fjord1 Buss Møre, og fra 1. januar 2013 Nettbuss Midt-Norge. 1. mai 2013 trakk Nettbuss ruta ut av NOR-WAY og fortsatte den som en del av Nettbuss express med rutenummer NX145.
Fra 4. januar 2016 fikk ruta også morgenavganger med bussbytte til/fra Nordfjordekspressen i Stryn. Samtidig fikk begge rutene også felles rutenummer NX146. Fra 18. januar ble det satt inn dobbeltdekkerbusser med Bus4You-standard i halve overetasjen, men konseptet ble på Møre-ekspressen kalt Nettbuss express plus.
Nasjonalhelt av Armenia

Nasjonalhelt av Armenia (armensk: Հայաստանի ազգային հերոս) er en armensk orden. Æresbevisningen ble innstiftet 22. april 1994. Tittelen tildeles for fremragende fortjenester for republikkens forsvar, styrking av lov og orden og fremme av viktige verdier. Den som hedres med ærestittelen mottar samtidig ordenstegnet Moderlandets orden. Æresbevisningen er Armenias fornemste.
Nasjonalhelt av Armenia har utmerkelsen Helt av Sovjetunionen som forbilde. Også flere andre land som tilhørte Sovjetunionen har innført tilsvarende ærestitler. Blant dem er Helt av Hviterussland, Helt av Ukraina, Helt av Den russiske føderasjon og Nasjonalhelt av Georgia.

Insignier

Det synlige tegn på æresbevisningen Nasjonalhelt av Armenia er Moderlandets orden, en åttetakket stjerne i gull som bærer Armenias riksvåpen i midten. Stjernen er festet til et bånd i rødt, blått og oransje. Dette er fargene fra Armenias flagg. Ordenstegnet bæres på venstre side av brystet.

Tildeling

Vazgen I, Charles Aznavour og Nikolaj Ryzjkov er blant personene som er utnevnt til Nasjonalhelt av Armenia.
Møre Folkehøgskule

Møre Folkehøgskule er en frilynt folkehøgskole i Ørsta i Møre og Romsdal. Skolen tar årlig imot omlag 100 elever og eies siden 1992 av Stiftinga Møre Folkehøgskule, der styremedlemmene pekes ut av Sunnmøre frilynde ungdomssamlag (tidligere eier) og Ørsta kommune. Skolen ble etablert i 1899. En av skolens lærere er film- og animasjonslærer Jørn Brente, kjent fra norske filmer som Villhesten og Fjellvettreglene.
Quedius

Utseende

Middelsstore til ganske store (kroppslengde 5-15 millimeter), vanligvis blanke kortvinger, oftest svarte eller mørkbrune på farge, dekkvingene ofte rødlige. Kroppen er lang og slank, vanligvis parallellsidig. Hodet er temmelig stort og bredt, ofte med store fasettøyne som dekker det meste av hodets sider, men ikke stikker ut. Det sitter gjerne noen korte børster i pannen. Halsskjoldet (pronotum) slutter tett om hodets sider på sidene ("oppbrettet krage") slik at den korte "halsen" ikke er synlig ovenfra. Antennene er vanligvis forholdsvis korte og kraftige, leddene bredere enn de er lange. Pronotum er blankt, uten hår og vanligvis også uten eller nesten uten børster bortsett fra langs kantene. Dekkvingene er forholdsvis korte, vanligvis kledt med korte hår og med enkelte oppstående børster. Beina er korte og kraftige, leggene gjerne litt krumme, med korte, stive børster. Bakkroppen er forholdsvis langstrakt. Hannene kan kjennes på at framføttene er utvidet, ofte også på at bakkroppens siste bukledd er innbuktet i midten.

Levevis

De fleste Quedius-artene er skogsdyr. De er rovdyr som lever av ulike slags smådyr. Noen arter kan finnes i mange ulike habitater, andre er ganske spesialiserte, for eksempel noen arter som bare lever i hule trær. Andre arter lever blant annet i huler og i gamle fuglereir og vepsebol. De er ikke like aktive som Philonthus-artene og flyr ikke like mye.
Bilet kapell

Bilet kapell er gravkapellet på gravlunden for Holmestrand by. Det har adresse Bilet 30.
Gravlunden eller kirkegården ble innviet i 1866, og den er siden utvidet.
Dagens kapell er tegnet av Olav Platou og ble innviet i 1963. Kapellet har rundt 150 sitteplasser og er utsmykket av Ørnulf Bast og senere (2010) også med quiltetepper laget av det lokale quiltelaget. På gravlunden ved siden av kapellet står en støpul.
Kapellet fungerer som interimskirke mens Holmestrand kirke restaureres.
Vjoksa

Vjoksa (russisk: Вёкса) er ei elv i Kostroma oblast i Russland. Den er 84 km lang, med et nedslagsfelt på 2880 km². Elva begynner ved utløpet fra Galitsjsjøen og munner ut i elva Kostroma i byen Buj.
Pedro Juan Gutiérrez

Priser

For Animal tropical mottok han den spanske romanprisen Alfonso García-Ramos i 2000, mens Carne de perro ble tildelt den italienske prisen Narrativa sur del mundo i 2003.
I dag bor Pedro Juan Gutiérrez i Havanna, der han skriver og driver med plastisk kunst.
Gast

Gast er betegnelsen på menige mannskap i det norske Sjøforsvaret, altså personell med gradene utskrevet menig og visekonstabel. «Marinegast» blir også brukt, men er ikke offisiell. Ordet er et lån fra lavtysk eller nederlandsk, som også har betydningen gjest.
Tysklands marine benytter begrepet «gast». Eksempler er riemengast, schaluppengast, decksgast, sanitätsgast, signalgast og toppsgast.
BMW M3

BMW M3 er en sportsutgave av den populære 3-serien, laget av BMW Motorsport. Den første M3 ble lansert i 1986 og var basert på E30. Siden den gang har BMWs motorsport-avdeling laget en ///M versjon av alle 3-serier. E30, E36, E46, E90/E92/E93 (sedan/coupe/cabriolet).

1986

Basert på 1986-versjonen av E30 3-serien. Den kom først i en S14 2,3 liters motor med 196 hk (143 kW). En Evolution-utgave ble introdusert etter en tid, og den hadde et motorvolum på 2,5 liter og 238 hk (175 kW). 786 M3 kabrioleter og over 17 000 coupéer ble produsert.
Produksjonen av den første M3 tok slutt i 1991
I 2004 kåret Sports Car International BMW M3 på sjetteplass over Top Sports Cars of the 1980s.

1992

Den andre BMW M3 ble lansert i 1992 under bilutstillingen i Paris, og var basert på BMW E36. Bilen hadde en 3,0 liters rekkesekser med 286 hk (210 kW). I 1996 ble motoren oppgradert til en 3,2 liters motor med 321 hk (236 kW) med 6 trinns girkasse.
BMW M3 E36 var tilgjengelig som coupé (fra 1992), sedan (fra 1994) og cabriolet (fra 1994).
Produksjonen av sedan stanset i 1998, mens de andre modellene ble produsert til 1999.
BMW M3 E36 ble kåret til Best-Handling Car av bilmagasinet Car and Driver i 1997.

2001

M3 versjonen av E46 ble lansert i 2001. Den hadde en ny 3,2 liters motor med 343 hk (252 kW) og 365 Nm. 0–100 km/t gikk unna på 5,2 sekunder og farten begrenses elektronisk av en sperre ved 250 km/t. SMG-giring er veldig populær i M-serien. SMG er hendler bak rattet man girer med. Dette gjør bilen ypperlig til aktiv og rask kjøring.

2007

4. generasjons M3 er fullspekket med utstyr og moderne finesser som ikke før har vært i bruk i 3-seriens utgave av ///M modellen.
Karosseriet har fått betydelig løft og mange vil si at BMW har klart å innhente noe av sjarmen som fantes i de tidlige utgavene. E9X M3 skiller seg mektig fra sine forgjengere. Utstyr som spesielt utpreger seg er blant annet EDC, M-DRIVE og CARBONTAK. Dette er for mange et "must", selv om ikke alle ble levert med dette ekstrautstyret.
Bilens hjerte er oppgradert til en råsterk V8 med 420hk originalt. Motoren yter helt opp til 8300 rpm. Motoren er forøvrig verdens letteste V8 og veier mindre enn sin forgjenger med rekkesekser.
5th gears test av bilen : http://www.youtube.com/watch?v=-5V876ZGAmg
Hemisodorcus donckieri

Utseende

En stor til meget stor (hannen 45-80 millimeter), blank, kullsvart, nokså slank hjortebille, hannens kjever lange og slanke med en tann på innersiden i den ytre delen. Hunnen er mye mindre enn hannen.

Utbredelse

Arten lever i Myanmar.
Okutama

Okutama ( 奥多摩町　Okutama-machi ) er en by i Nishitama, Tokyo. Med et areal på 225,63 km² er byen størst på utstrekning i Tokyodistriktet. I Okutama ligger også de nordligste og vestligste punktene i Tokyoregionen, det samme gjør også Okutamasjøen som er en viktig vannkilde for Tokyo. Hovedattraksjonen i Okutama er foruten Okutamasjøen de lokale varme kildene og kalksteinsgrotten i Nippara.
Friidrett under Samveldelekene 2018 – Tresteg menn

Tresteg for menn var en del av friidrett under Samveldelekene 2018, og ble arrangert på Carrara Stadium fra 12. og 14. april 2018.
Indias A.V. Rakesh Babu startet ikke i finalen, fordi det ble funnet en sprøyte ble funnet i hans bag. Nathan Fox trakk seg fra konkurransen grunnet skade.
FA-cupen 1896/97

FA-cupen 1896/97 var den 26. sesongen av den engelske FA-cupen. Finalen, som ble spilt 10. april 1897, ble spilt mellom Aston Villa og Everton. Også denne sesongen ble finalen spilt i Crystal Palace i London.
Beatles-Platz

Beatles-Platz er en plass i bydelen St. Pauli i Hamburg, Tyskland. Den ligger langs Reeperbahn ved inngangen til gata Große Freiheit. Plassen er sirkelformet med en diameter på 29 meter med svart dekke som kan minne om en vinylplate. Rundt plassen er det silhuett-skulpturer av fem Beatles-medlemmer (inkludert Stuart Sutcliffe).
Beatles internasjonale karriere startet på mange måter i Hamburg, og plassen skal minne om betydningen byen og stedet har hatt for gruppas historie. Plassen ble tegnet av arkitektene Dohse & Stitch som vant anbudskonkurransen foran en rekke andre konkurrenter. Prosjektkostnadene beløp seg til over 500.000 euro, og ble finansiert i form av private donasjoner, sponsorer og bidrag fra Hamburg by.
Initiativtaker til prosjektet var radiostasjonen Oldie 95.
Byggearbeidene begynte etter at Hamburgs ordfører, Ole von Beust, og kulturbyråd Karin von Welck ga Senatet godkjenning til å implementere konseptet. Ifølge den opprinnelige planen skulle byggingen begynne i slutten av 2005/begynnelsen av 2006 og stå ferdig i mai 2006 - i tide til verdensmesterskapet i fotball. Det opprinnelige kostnadsoverslaget lød på 100 000 euro.
Den 29. mai 2008 kl 13:00 ble det første, symbolske spadestikket gjort i en seremoni med deltakelse av initiativtakerne Stephan Heller (Oldie 95), Uriz von Oertzen (Hi-Life Entertainment), Frank Otto, Karin von Welck (kulturbyråd) Markus Schreiber (bydelsleder i Hamburg-Mitte) og Jörn Walter (byggeleder).
Byggearbeidene varte i ca tre måneder. Åpningsseremonien, den 11. september 2008, ble ledet av Hamburgs første-ordfører. Beatles-minnesmerket består av metallstatuer av band-medlemmene og sangtitlene til gruppas mest kjente sanger. Inngraveringen hadde opprinnelig noen stavefeil som Drive me car, Sgt. Peppers Lonely Hearts Club Band and Can't Buy Melove. Disse ble ikke rettet før åpningen, men plakettene er senere skiftet ut.
Fra 2009 til 2012 ble Beatles-museet Beatles Beatlemania Hamburg åpnet i umiddelbar nærhet til plassen.
Andakhudukia

Utseende

En middelsstor praktbille, dekkvingene ca. 12 millimeter lang. Arten er beskrevet ut fra en løsrevet dekkvinge.

Utbredelse

Slekten ble beskrevet basert på materiale fra Mongolia.
Den islandske kriseresponsmedaljen

Den islandske kriseresponsmedaljen (islandsk: Heiðursmerki Íslensku friðargæslunnar) er en islandsk medalje tildelt i forbindelse med Den islandske kriseresponsenheten (engelsk: Iceland Crisis Response Unit, forkortet ICRU). Medaljen ble første gang tildelt i 2004. Den tildeles offiserer for utmerket innsats i internasjonale operasjoner der ICRU deltar.

Utforming

Medaljen er utført i bronse. I midten bærer den et motiv bestående av et kart over Island i metall satt på en stilisert globus i blått med lengde- og breddegrader markert med metallstriper. Randen er bred og opphøyd og bærer innskriften «ÍSLENSKA FRIÐARGÆSLAN» og «ICRU» i røde bokstaver. Stiliserte grener skiller de to delene av innskriften. Medaljen er opphengt i et blått bånd med midtstripe i hvitt, rødt og hvitt. Fargene er hentet fra Islands flagg.

ICRU-medaljen i Norge

ICRU-medaljen er godkjent til bruk på norsk militær uniform og behandles i den sammenheng som tilhørende «Gruppe 5: Andre utenlandske dekorasjoner».
Medaljen ble i 2004 tildelt en norsk militæroffiser for innsats i ved Kabul internasjonale lufthavn, som var under islandsk kommando.
Alfred Freiherr von Oppenheim

Privat

Oppenheim bodde i Rio de Janeiro under Koreakrigen av frykt for sovjeterne. Under sine studier i USA møtte han sin kone Jeane. De giftet seg i 1962 og har tre barn. Hans hobbyer var militærhistorie, modelljernbaner og seiling.
RKO Pictures

RKO (Radio-Keith-Orpheum) Pictures er et amerikansk filmproduksjon- og distribusjonselskap. Kjent som Radio Pictures Inc., og senere RKO Radio Pictures Inc., var det ett av de såkalte «fem store studioene» i Hollywoods gylne æra.

Historie

RKO ble grunnlagt etter at Keith-Albee-Orpheums (KAO) teaterkjede og Joseph P. Kennedys Film Booking Offices of America (FBO), ble slått sammen av Radio Corporation of America (RCA) i oktober 1928. RCA-sjef Davied Sarnoff sto bak sammenslåingen, for å skape et marked for selskapets lydfilmteknologi; RCA Photophone. Investoren Floyd Odlum overtok styringen i selskapet i midten av 1940-årene.
RKO har blitt hyllet for sine tallrike musikaler, med Fred Astaire og Ginger Rogers i hovedrollene, som ble produsert fra midten og til sent på 1930-tallet. Katharine Hepburn, og senere Robert Mitchum, opplevde begge sine første filmsuksesser hos RKO, mens Cary Grant var en av studioets stjerner for mange år. Produsent Val Lewtons lavbudsjettskrekkfilmer, i tillegg til RKOs mange film noir-filmer, har blitt hyllet av både filmkritikere og historikere. Studioet gjorde seg mest bemerket med to av filmhistoriens mest kjente filmer; King Kong og Citizen Kane.
I sine siste år ble RKO overtatt av den velkjente industrialisten Howard Hughes, før General Tire og Rubber Company tok over styringen. Det opprinnelige RKO Pictures stopper filmproduksjonen i 1957, og ble oppløst to år senere. I 1981 ble det gjenopplivet av kringkasteren RKO General som sideproduksjonsselskapet RKO Pictures Inc. I 1989 ble dette igjen solgt videre – med alle sine verdier, varemerke og rettighetene til nyinnspillinger av mange klassiske RKO-filmer – til nye eiere, og styres nå som det uavhengige selskapet RKO Pictures LLC.
Vannskorpioner

Utseende

Vannskorpioner er mellom 1,5 - 4,8 cm lange.
Foran på, på undersiden av hodet, har de en flerleddet sugesnabel.
Vannskorpionene er lett gjenkjennelige på de kraftige frambeina og de to lange haletrådene (cerci), som er sammenvokst til et pusterør som kan være dobbelt så langt som resten av dyret. Disse to særtrekkene gjør at de ligner litt på skorpioner og dette har gitt dyregruppen dens navn. Underfamilien Nepinae er flate og ligner på visne blader, mens underfamilien Ranatrinae er lange og tynne og pinnelignende. I begge tilfeller er de godt kamuflert og ikke lette å oppdage.

Levevis

Vannskorpioner finnes i ferskvann, i dammer og sakterennende bekker.
De ånder gjennom haletrådene, et par lange rør, som finnes bakerst på bakkroppen. De fungerer en slags snorkel eller et pusterør. Pusteorganet stikkes opp igjennom vannoverflaten når dyret skal puste. Vannskorpionene svømmer svært dårlig og kan drukne om de kommer ut på så dypt vann at pusterøret ikke når opp til overflaten. De fanger byttet ved å sitte stille og vente på at det skal komme innefor rekkevidde, griper det så med de spesialiserte forbeina. Siden de ligner sterkt på visne plantedeler er de godt skjult.
Vannskorpioner er nebbmunner, det vil si at de har sugende munndeler, som de bruker til å suge i seg næring med. De er rovdyr og lever av andre mindre dyr, som de fanger og holder med de lange og kraftige frambeina, mens de suger ut kroppsvesken. Sugesnabelen kan også brukes til å gi smertefulle stikk om man plukker dem opp.
Ved å gni beina mot kroppen, kan vannskorpioner lage lyder som forplanter seg i vannet. På denne måten kan de kommunisere med hverandre.
Eggene legges  i plantevev.
Vannskorpioner har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier.
Lars Aasgard

Lokalt politisk arbeid

Alt før han kom inn i Lindås kommunestyre, hadde Lars Aasgard fått verv i lokalpolitikken. I 1932 ble han formann i likningsnemnda i kommunen, og da han i 1933 ble medlem av kommunestyret, ble han også formann i fabrikktilsynet og vegnemnda. Derfra var ikke veien lang til å bli formann i nemnda for bygging av Alversund bru 1948–1954, da var han også blitt ordfører i kommunen. På denne tiden var ordførerne medlemmer av fylkestinget, så han fikk flere verv på fylkesnivå fra 1956, blant annet som medlem av Arbeids- og tiltaksnemnda fra 1956–1962 og som medlem av styret for Hordaland sjukehusnemnd 1956–1962. I 1957 ble han medlem av Bestyrelsen for Norges Bank, avdeling Bergen, fra 1972 til 1981 var han formann i dette styret. 
Lars Aasgard hadde også en stor interesse for skole og utdanning og var formann i gymnasnemnda for Nordhordland 1963–1967 og i samme periode også formann i styret for Nordhordlands interkommunale realskule 1963–1967. I 20 år fra 1959 var han styreformann for Nordhordland Folkehøgskule og i samme periode var han formann i rådet og nestformann i styret for Kongshaug folkehøgskole. Selv etter at han ble pensjonist, var han formann i plan- og byggjenemnd for Knarvik barnehage 1979–1981.
Utenom politikken var Lars Aasgard disponent for Aasgard møbelfabrikk som han og broren Olav Aasgard hadde etablert i 1930. Han var utdannet møbelsnekker fra Haus Trearbeidsskule 1922 og Statens Husindustriskole 1924–1925. Fram til han startet møbelfabrikken i 1930, arbeidet han innen jordbruk og fiske.

Kristelig engasjement

I fritiden var Lars Aasgard et svært mye med i kirkelig og kristelig arbeid. I 1932–1933 gikk han på Det Vestlandske Indremisjonsforbunds bibelskole i Bergen og var siden fritidsforkynner i nærområdet hele livet. Det var særlig Norsk Luthersk Misjonssamband og Den indre Sjømannsmisjon som fikk nyte godt av hans engasjement. Han var formann i styret for Lindås og Masfjorden Kinamisjonslag 1939–1944 og formann i Bergen krins av Norsk Luthersk Misjonssamband 1956–1961 og  Nordhordland Misjonssamband 1978–1982. Etter krigen engasjerte han seg også sterkt i Den indre Sjømannsmisjon, først i Bergen krets, der han var kretsformann i to perioder, siden i organisasjonens landsstyre, hvor han var medlem fra 1958 og landsstyreformann fra 1970 til 1979.
Han var også engasjert i Myking sokneråd, hvor han var formann fra 1952 til 1963, og fra 1981 til sin død var han formann i komiteen som arbeidet for å skaffe nytt orgel til Myking kyrkje.
Håndball-VM 2017 for menn

President's Cup

I President's Cup, spilles det om plassene 17-24 blant lagene som ikke gikk videre fra gruppespillet. Landene som kommer på 5.-plass i gruppespillet, spiller om 17.- til 20.-plass, mens landene som kommer på 6.-plass spiller om 21.- til 24.-plass.